Студэнцкае этнаграфічнае таварыства

**Студэ́нцкае этнаграфі́чнае тавары́ства** (**СЭТ**) — моладзевае грамадзкае аб’яднаньне Беларусі, заснаванае ўлетку 1995 году. Пасьля перапынку аднавіла дзейнасьць у жніўні 1998 году. Дзяржаўны ўлік атрымала ў 2002 годзе. Рада таварыства дзейнічае ў Менску, дзе знаходзіцца офіс СЭТ, у Горадні, Віцебску і Магілёве існуюць суполкі-філіялы. Са сьнежня 2013 году мае акрэдытацыю пры ЮНЭСКО ў якасьці экспэрта па нематэрыяльнай культурнай спадчыне.

## Мэты дзейнасьці
Асноўныя мэты дзейнасьці:
* захаваньне, разьвіцьцё і забесьпячэньне пераемнасьці беларускай аўтэнтычнай культурнай традыцыі;
* захаваньне і аднаўленьне натуральнага асяродзьдзя існаваньня традыцыйнай этнічнай культуры, беларускага прыроднага і культурнага ляндшафту.

## Кірункі працы
Кірункі працы СЭТ:
* правядзеньне этнаграфічных экспэдыцыяў;
* правядзеньне традыцыйных сьвятаў і абрадаў, удзел у сьвятах, якія адбываюцца ў аўтэнтычных асяродках;
* правядзеньне летнікаў, гурткоў, майстар-клясаў па народных рамёствах;
* навучаньне традыцыйным сьпевам і танцам;
* правядзеньне мастацкіх выставак і фэстываляў;
* выданьне фальклёрных матэрыялаў у выглядзе друкаваных выданьняў і кампакт-дыскаў;
* правядзеньне творчых сустрэчаў, лекцыяў, сэмінараў, стварэньне вучэбна-мэтадычнай літаратуры;
* правядзеньне акцыяў экалягічнага характару, ахова ляндшафтных і архітэктурных помнікаў;
* папулярызацыя традыцыйнай культуры ў СМІ;
* удзел у міжнародных фэстывалях, сьвятах, летніх школах.

## Этнаграфічныя экспэдыцыі
За час існаваньня РМГА «Студэнцкае этнаграфічнае таварыства» правяло больш за 20 этнаграфічных экспэдыцыяў у розныя раёны Беларусі
, стварыла ўласны навуковы архіў і этнаграфічныя калекцыі. Фальклёрна-этнаграфічны архіў СЭТ налічвае каля 2 тыс. гадзінаў аўдыё- і відэазапісаў, 50 тыс. фатаздымкаў.

### Докшыцы-2012
Асноўнай тэрыторыяй экспэдыцыі быў Докшыцкі раён, але таксама дасьледваліся памежныя часткі Вялейскага і Лагойскага і Мядзельскага раёнаў.
 
Асноўныя працы вяліся па зборы фальклёрнага матэрыялу і зьвестак пра сакральную геаграфію. Разам з гэтым фіксаваліся самыя разнастайныя этнаграфічныя і краязнаўчыя зьвесткі. Сярод сабранай інфармацыі багата зьвестак з паўночна-заходніх вёсак Вялейскага раёну — Даўгінаўскага краю.

### Горкі-2013
5—23 жніўня 2013 году была праведзеная этнаграфічная экспэдыцыя ў Горацкі раён Магілёўскай вобласьці. Падчас экспэдыцыі ўдзельнікі (агулам каля 20 чалавек) сабралі багаты песенны матэрыял (каля 500 песень і іх варыянтаў), правялі дасьледваньне мясцовага тэкстылю і іншых рамёстваў. Сабраны матэрыял прадстаўлены ў выглядзе аўдыё- і відэазапісаў, больш як 6000 фатаздымкаў, этнаграфічных экспанатаў.

Экспэдыцыяй была ахопленая большая частка Горацкага раёну. Акрамя гэтага, удзельнікі правялі грунтоўнае дасьледваньне памежных тэрыторыяў Красьнянскага раёну Смаленскай вобласьці (Расея). У Расеі праца праводзілася сумесна з аддзелам культуры Красьнянскага раёну.

### 2014
З 30 чэрвеня па 20 ліпеня 2014 году была праведзеная этнаграфічная экспэдыцыя ў Вялейскім раёне (Менская вобласьць). Тэматыка экспэдыцыі — унівэрсальная этнаграфічная. З 4 па 24 жніўня 2014 году была праведзеная этнаграфічная экспэдыцыя ў Мастоўскім і Шчучынскім раёнах (Гарадзенская вобласьць). Тэматыка экспэдыцыі — унівэрсальная этнаграфічная.

## Партнэры
РМГА «Студэнцкае этнаграфічнае таварыства» супрацоўнічае з рознымі навукова-дасьледчымі і навучальнымі ўстановамі краіны: Навукова-асьветніцкім цэнтрам БДПУ імя М. Танка, Інстытутам мастацтвазнаўства, этнаграфіі і фальклёру НАНБ, Беларускім інстытутам праблемаў культуры, Беларускім дзяржаўным музэем народнай архітэктуры і побыту, установамі культуры ў рэгіёнах Беларусі, а таксама з моладзевымі арганізацыямі і фальклёрнымі калектывамі Летувы, Латвіі, Польшчы, Расеі, Украіны, Эстоніі, Швэцыі.

## Ганаровыя сябры СЭТ
* Зінаіда Мажэйка
* Рэгіна Гамзовіч

## Крыніцы

## Вонкавыя спасылкі
* Афіцыйная старонка
* Старонка ў Жывым Журнале
* Старонка ва У Кантакце
* 

Катэгорыя:Беларускія грамадзкія аб’яднаньні
Катэгорыя:Беларускія студэнцкія арганізацыі
Катэгорыя:Моладзевыя арганізацыі
Катэгорыя:Этнаграфія Беларусі
Катэгорыя:Беларуская фальклярыстыка
Катэгорыя:Зьявіліся ў 1995 годзе